### NN 77/2025 (7.5.2025.), Uredba o izmjenama Uredbe o osnivanju Javne ustanove »Nacionalni park Sjeverni Velebit«

VLADA REPUBLIKE HRVATSKE

998

Na temelju članka 130. stavka 2. Zakona o zaštiti prirode (»Narodne novine«, br. 80/13., 15/18., 14/19., 127/19. i 155/23.), Vlada Republike Hrvatske je na sjednici održanoj 6. svibnja 2025. donijela

UREDBU

O IZMJENAMA UREDBE O OSNIVANJU JAVNE USTANOVE »NACIONALNI PARK
 SJEVERNI VELEBIT«

Članak 1.

U Uredbi o osnivanju Javne ustanove »Nacionalni park Sjeverni Velebit« (»Narodne novine«, br. 96/99. i 90/14.) u članku 2. stavku 2. riječ: »središnje« briše se.

Članak 2.

U članku 5. stavku 2. podstavci 8., 9. i 10. mijenjaju se i glase:

» – donosi pravilnik o unutarnjem ustrojstvu i pravilnik o radu,

– donosi odluke o raspolaganju nekretninama u vlasništvu Ustanove i stjecanju nekretnina u vlasništvo Ustanove pojedinačne vrijednosti od 50.000,01 euro do 500.000,00 eura, u koje iznose nije uračunat porez na dodanu vrijednost, samostalno, odluke o raspolaganju nekretninama u vlasništvu Ustanove i stjecanju nekretnina u vlasništvo Ustanove pojedinačne vrijednosti od 500.000,01 euro do 1.000.000,00 eura, u koje iznose nije uračunat porez na dodanu vrijednost, uz prethodnu suglasnost Ministarstva, a iznad navedenog iznosa uz suglasnost Vlade Republike Hrvatske,

– donosi odluke o raspolaganju pokretnom imovinom u vlasništvu Ustanove i stjecanju pokretne imovine u vlasništvo Ustanove te sklapanju pravnih poslova pojedinačne vrijednosti od 50.000,01 euro do 500.000,00 eura, u koje iznose nije uračunat porez na dodanu vrijednost, samostalno, odluke o raspolaganju pokretnom imovinom u vlasništvu Ustanove i stjecanju pokretne imovine u vlasništvo Ustanove te sklapanju pravnih poslova pojedinačne vrijednosti od 500.000,01 euro do 1.000.000,00 eura, u koje iznose nije uračunat porez na dodanu vrijednost, uz prethodnu suglasnost Ministarstva, a odluke o raspolaganju pokretnom imovinom u vlasništvu Ustanove i stjecanju pokretne imovine u vlasništvo Ustanove te sklapanju pravnih poslova pojedinačne vrijednosti iznad 1.000.000,00 eura, u koje iznose nije uračunat porez na dodanu vrijednost, uz suglasnost Vlade Republike Hrvatske i«.

Stavci 3. i 4. mijenjaju se i glase:

»Upravno vijeće donosi plan upravljanja Nacionalnim parkom Sjeverni Velebit i godišnji program zaštite, održavanja, očuvanja, promicanja i korištenja Nacionalnog Parka Sjeverni Velebit uz suglasnost Ministarstva.

Upravno vijeće donosi statut i pravilnik o unutarnjem ustrojstvu uz suglasnost Ministarstva, a pravilnik o radu sukladno propisu kojim se uređuju radni odnosi.«.

Članak 3.

U članku 10. stavku 1. podstavak 4. mijenja se i glasi:

» – donosi odluke o raspolaganju pokretnom imovinom u vlasništvu Ustanove i stjecanju pokretne imovine u vlasništvo Ustanove te sklapanju drugoga pravnog posla pojedinačne vrijednosti koja ne prelazi iznos od 50.000,00 eura, u koje iznose nije uračunat porez na dodanu vrijednost,«.

Članak 4.

U članku 18. stavku 3. riječi: »i Zavodu« brišu se.

Članak 5.

Ustanova je dužna u roku od 90 dana od dana stupanja na snagu ove Uredbe uskladiti s odredbama ove Uredbe i podnijeti na suglasnost Ministarstvu statut i druge opće akte za koje je takva suglasnost potrebna.

Članak 6.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/25-03/44

Urbroj: 50301-05/31-25-4

Zagreb, 6. svibnja 2025.

Predsjednik
 mr. sc. Andrej Plenković, v. r.